2001E0555 — FI — 23.05.2011 — 003.002

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B NEUVOSTON YHTEINEN TOIMINTA 20 päivältä heinäkuuta 2001, Euroopan unionin satelliittikeskuksen perustamisesta (2001/555/YUTP) (EYV L 200, 25.7.2001, p.5)

Muutettu:





Oikaisu









▼B

NEUVOSTON YHTEINEN TOIMINTA

20 päivältä heinäkuuta 2001,

Euroopan unionin satelliittikeskuksen perustamisesta

(2001/555/YUTP)







EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan, sekä katsoo seuraavaa: (1) Neuvosto pääsi 10 päivänä marraskuuta 2000 periaatteelliseen yhteisymmärrykseen Euroopan unionin satelliittikeskuksen perustamisesta. Keskukseen päätettiin sisällyttää Länsi-Euroopan unionin (WEU) nykyisten rakenteiden olennaiset osat. (2) Euroopan unionin satelliittikeskuksen perustaminen on oleellinen asia varhaisvaroitus- ja kriisien valvontatoimintojen vahvistamiseksi yhteisessä ulko- ja turvallisuuspolitiikassa (YUTP) ja erityisesti Euroopan turvallisuus- ja puolustuspolitiikassa (ETPP). (3) Keskuksen perussäännön ja rakenteen olisi oltava sellainen, että se luo keskukselle mahdollisuuden vastata Euroopan unionin ja sen jäsenvaltioiden vaatimuksiin ja täyttää tehtävänsä tiiviissä yhteistyössä yhteisön laitosten, erityisesti komission Yhteisen tutkimuskeskuksen, sekä kansallisten ja kansainvälisten laitosten kanssa. Sen olisi oltava neuvoston 16 päivänä marraskuuta 2000 hyväksymän Euroopan avaruusstrategian mukainen. (4) Euroopan unionin satelliittikeskuksen olisi oltava oikeushenkilö, joka on samalla läheisessä yhteydessä neuvostoon ja joka ottaa asianmukaisesti huomioon Euroopan unionin ja sen toimielinten yleiset poliittiset tehtävät, (5) Tanskan asemasta tehdyn, SEU- ja EY-sopimukseen liitetyn pöytäkirjan nojalla Tanska ei osallistu niiden unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Tämä säännös ei kuitenkaan estä Tanskaa osallistumasta satelliittikeskuksen siviilitoimintoihin Tanskan ilmoitettua haluavansa osallistua keskuksen niiden kustannusten rahoittamiseen, joilla ei ole merkitystä puolustuksen alalla, sekä katsoo seuraavaa: ON HYVÄKSYNYT TÄMÄN YHTEISEN TOIMINNAN:







1 artikla

Perustaminen

1. Perustetaan Euroopan unionin satelliittikeskus (EUSK), jäljempänä ”keskus”. Keskus aloittaa toimintansa 1 päivänä tammikuuta 2002.

2. Keskuksen toimipaikka on Torrejón de Ardoz Espanjassa.

▼M1 —————

▼C1

2 artikla

Tehtävät

1. Keskus toimii Euroopan unionin turvallisuusstrategiaa ( 1 ) johdonmukaisesti noudattaen unionin päätöksenteon tukena YUTP:n (yhteinen ulko- ja turvallisuuspolitiikka) ja erityisesti ETPP:n (Euroopan turvallisuus- ja puolustuspolitiikka) alalla, Euroopan unionin kriisinhallintaoperaatiot mukaan lukien, tarjoamalla tarvittaessa aineistoa, joka perustuu satelliittikuvien ja niihin liittyvien tietojen, myös ilmakuvien, analysointiin, ja asiaan liittyviä palveluita 3 ja 4 artiklan mukaisesti.

2. Näiden tehtävien mukaisesti korkeana edustajana toimiva pääsihteeri antaa asiasta pyynnön saatuaan ja keskuksen toimintakyvyn sen salliessa keskukselle ohjeet tarjota aineistoa tai palveluita

i) jollekin jäsenvaltiolle tai komissiolle;

ii) kolmansille valtioille, jotka ovat hyväksyneet liitteessä vahvistetut, keskuksen toimintaan osallistumista koskevat määräykset;

iii) jos pyyntö liittyy YUTP:n ja erityisesti ETPP:n alaan, kansainvälisille järjestöille kuten Yhdistyneille Kansakunnille (YK), Euroopan turvallisuus- ja yhteistyöjärjestölle (Etyj) ja Pohjois-Atlantin puolustusliitolle (Nato).

▼C3

3. Länsi-Euroopan Unionin (WEU) lakkauttamisen jälkeen 1 päivästä heinäkuuta 2011 keskus suorittaa 23 a artiklassa säädetyt hallinnolliset tehtävät.

▼B

3 artikla

Poliittinen valvonta

Poliittisten ja turvallisuusasioiden komitea hoitaa YUTP:n ja erityisesti ETPP:n alan toimeksiantonsa mukaisesti keskuksen toiminnan poliittisen valvonnan ja antaa korkeana edustajana toimivalle neuvoston pääsihteerille keskuksen painopistealueita koskevat suuntaviivat.

4 artikla

Toimintaohjeet

1. Korkeana edustajana toimiva neuvoston pääsihteeri antaa keskukselle toimintaohjeet, sanotun kuitenkaan rajoittamatta keskuksen johtokunnan ja johtajan tässä yhteisessä toiminnassa määriteltyjä tehtäviä.

2. Täyttäessään tämän artiklan mukaisia tehtäviään korkeana edustajana toimiva neuvoston pääsihteeri antaa tarpeen mukaan ja vähintään puolivuosittain raportin poliittisten ja turvallisuusasioiden komitealle.

5 artikla

Keskuksen tuottama aineisto

1. Neuvoston pääsihteeristö antaa ►M1 ►C2 2 artiklan 1 kohtaan, 2 kohdan ii alakohtaan ja 2 kohdan iii ◄ ◄ mukaisesti esitettyjen pyyntöjen perusteella keskuksessa tuotetun aineiston jäsenvaltioiden, komission ja pyynnön esittäneen osapuolen saataville asiassa sovellettavien turvallisuusmääräysten mukaisesti. Ne annetaan liitteessä vahvistettujen määräysten mukaisesti nämä määräykset hyväksyneiden kolmansien valtioiden saataville.

2. Avoimuuden edistämiseksi korkeana edustajana toimiva neuvoston pääsihteeri antaa kaikki 2 artiklan mukaisesti esitetyt tehtäväpyynnöt jäsenvaltioiden ja komission sekä liitteessä vahvistetuissa määräyksissä määriteltyjen menettelyjen mukaisesti nämä määräykset hyväksyneiden kolmansien valtioiden saataville.

3. Keskuksen aineisto, joka on tuotettu ►M1 ►C2 2 artiklan 2 kohdan i ◄ ◄ mukaisesti esitettyjen pyyntöjen perusteella annetaan jäsenvaltioiden, komission ja/tai liitteessä vahvistetut määräykset hyväksyneiden kolmansien valtioiden saataville, pyynnön esittäneen osapuolen päätettyä asiasta.

▼M2

4. Poliittisten ja turvallisuusasioiden komitea voi antaa korkeana edustajana toimivalle pääsihteerille ohjeet luovuttaa keskuksen aineistoa jollekin nimetylle kolmannelle valtiolle tapauskohtaisesti 2 artiklan 1 kohdan mukaisesti tehtyjen pyyntöjen perusteella.

▼B

6 artikla

Oikeushenkilöllisyys

Keskus on oikeushenkilö tehtäviensä täyttämiseksi ja tavoitteisiinsa pääsemiseksi tarvittavalla tavalla. Kukin jäsenvaltio toteuttaa toimenpiteet suodakseen keskukselle sen oikeustoimikelpoisuuden, joka sen lainsäädännön nojalla kuuluu oikeushenkilölle. Keskus voi erityisesti hankkia tai luovuttaa kiinteää ja irtainta omaisuutta sekä olla kantajana ja vastaajana oikeudenkäynneissä. Keskus on voittoa tavoittelematon yhteisö.

7 artikla

Johtokunta

1. Keskuksella on johtokunta, joka hyväksyy sen vuosittaisen ja pitkän aikavälin työohjelman ja asianmukaisen talousarvion. Johtokunta keskustelee keskuksen toimintaan, henkilöstöön ja välineistöön liittyvistä asioista.

2. Johtokunnan puheenjohtajana on korkeana edustajana toimiva neuvoston pääsihteeri tai tämän poissa ollessa hänen edustajansa. Korkeana edustajana toimiva neuvoston pääsihteeri antaa neuvostolle tietoja johtokunnan työskentelystä.

3. Kukin jäsenvaltio nimeää johtokuntaan yhden edustajan ja komissio yhden. Kutakin johtokunnan jäsentä voi edustaa tai hänellä voi olla mukanaan varajäsen. Jäsenvaltioiden tai komission asianmukaisesti todentamat nimeämiskirjeet osoitetaan korkeana edustajana toimivalle neuvoston pääsihteerille.

4. Keskuksen johtaja tai sen edustaja osallistuvat pääsääntöisesti johtokunnan kokouksiin. Sotilasesikunnan pääjohtaja ja sotilaskomitean puheenjohtaja tai heidän edustajansa voivat myös osallistua johtokunnan kokouksiin.

5. Jäsenvaltioiden edustajat tekevät johtokunnan päätökset määräenemmistöllä, ja äänet painotetaan Euroopan unionista tehdyn sopimuksen 23 artiklan 2 kohdan kolmannen alakohdan mukaisesti, sanotun kuitenkaan rajoittamatta tämän yhteisen toiminnan 13 artiklan toisen kohdan soveltamista. Johtokunta vahvistaa työjärjestyksensä.

6. Johtokunta kokoontuu puheenjohtajansa kutsusta vähintään kahdesti vuodessa ja vähintään jäsentensä kolmasosan pyynnöstä.

7. Johtokunta voi perustaa ad hoc -työryhmiä tai pysyviä komiteoita, joiden muoto on sama kuin johtokunnan ja jotka käsittelevät sen alaan kuuluvia aiheita tai asioita ja toimivat sen valvonnassa. Tällaisen työryhmän tai komitean perustamisesta tehdyssä päätöksessä määritellään sen toimeksianto, kokoonpano ja sen työlle asetettu määräaika.

8 artikla

Johtaja

1. Johtokunta nimittää keskuksen johtajan jäsenvaltioiden kansalaisista. Jäsenvaltioiden on toimitettava esitykset ehdokkaistaan korkeana edustajana toimivalle neuvoston pääsihteerille, joka toimittaa ne edelleen johtokunnalle. Johtaja nimitetään kolmeksi vuodeksi, ja toimikautta voidaan pidentää kerran kahdella vuodella.

▼M1

2. Johtaja nimittää keskuksen apulaisjohtajan johtokunnan hyväksyttyä asian. Apulaisjohtaja nimitetään kolmen vuoden kaudeksi, ja toimikautta voidaan jatkaa yhdellä kolmivuotiskaudella. Johtaja vastaa keskuksen muun henkilöstön palvelukseen ottamisesta.

▼B

3. Johtajan tehtävänä on varmistaa keskuksen tehtävien täyttämisen 2 artiklan mukaisesti. Lisäksi johtajan on huolehdittava, että keskuksen asiantuntemuksen ja ammattitaidon taso on korkea sekä että tehtävät toteutetaan tehokkaasti ja tuloksellisesti. Johtajan on toteutettava kaikki tätä varten tarvittavat toimenpiteet, mukaan lukien henkilökunnan koulutus ja keskuksen työskentelyä tukevien tutkimus- ja kehittämishankkeiden toteuttaminen.

4. Johtajan tehtävänä on myös:

— johtokunnan työskentelyn valmistelu, erityisesti keskuksen vuotuisen työohjelmaehdotuksen valmistelu;

— keskuksen juoksevien asioiden hallinto;

— keskuksen tilinpäätöksen laatiminen ja sen talousarvion toteuttaminen;

— turvallisuusasiat;

— kaikki henkilöstökysymykset;

— vuotuisen työohjelman antaminen poliittisten ja turvallisuusasioiden komitealle tiedoksi;

— läheisen yhteistyön ja tietojen vaihdon varmistaminen yhteisön avaruusalan yksiköiden ja erityisesti komission Yhteisen tutkimuskeskuksen kanssa;

— yhteyksien luominen muihin avaruusalan kansallisiin ja kansainvälisiin laitoksiin.

5. Johtajalla on keskuksen työohjelman ja talousarvion puitteissa valtuudet tehdä sopimuksia, ottaa palvelukseen talousarviossa hyväksytty henkilöstö ja hyväksyä keskuksen toiminnan kannalta välttämättömät menot.

6. Johtajan tehtävänä on laatia vuosikertomus keskuksen toiminnasta seuraavan vuoden maaliskuun 31 päivään mennessä. Kertomus toimitetaan johtokunnalle ja neuvostolle, joka toimittaa sen edelleen Euroopan parlamentille, komissiolle ja jäsenvaltioille.

7. Johtaja raportoi toimistaan johtokunnalle.

8. Johtaja on keskuksen laillinen edustaja.

9 artikla

Henkilöstö

1. Keskuksen henkilöstön, johtaja mukaan lukien, muodostavat sopimussuhteiset työntekijät, jotka on otettu palvelukseen mahdollisimman laajapohjaisesti jäsenvaltioiden kansalaisten keskuudesta. ►M1 ————— ◄

2. Johtaja ottaa henkilöstön palvelukseen ansioiden perusteella sekä oikeudenmukaisia ja avoimia kilpailumenettelyjä käyttäen.

3. Neuvosto hyväksyy henkilöstöä koskevat määräykset johtajan suosituksesta.

10 artikla

Turvallisuus

1. Keskus soveltaa päätöksellä 2001/264/EY ( 2 ) vahvistettuja neuvoston turvallisuussääntöjä.

2. Keskus varmistaa asianmukaisen turvallisuuden ja nopeuden neuvoston pääsihteeristön — myös EU:n sotilasesikunnan — kanssa käytävässä viestinnässä.

▼M1

11 artikla

Työohjelma

1. Johtaja laatii kunkin vuoden syyskuun 30 päivään mennessä luonnoksen seuraavan vuoden vuotuiseksi työohjelmaksi, johon liitetään luonnos pitkän aikavälin työsuunnitelmaksi kahden lisävuoden ohjeellisine tulevaisuudennäkymineen, ja toimittaa sen johtokunnalle.

2. Johtokunta hyväksyy vuotuisen työohjelman ja pitkän aikavälin työohjelman kunkin vuoden marraskuun 30 päivään mennessä.

▼B

12 artikla

Talousarvio

1. Keskuksen kaikki tulot ja menot sisällytetään kutakin kalenterivuotta vastaavaa varainhoitovuotta varten laadittaviin arvioihin, ja ne otetaan mukaan keskuksen talousarvioon, johon sisältyy myös luettelo henkilöstöstä.

2. Keskuksen talousarvioon otettujen tulojen ja menojen on oltava tasapainossa.

▼M1

3. Keskuksen tulot muodostuvat jäsenvaltioiden, Tanskaa lukuun ottamatta, bruttokansantuloon perustuvista rahoitusosuuksista, suoritetuista palveluista saaduista maksuista ja sekalaisista tuloista.

4. Edellä 2 artiklan 2 kohdan mukaisesti pyydettyjen tehtävien suorittamisesta voidaan periä maksu kustannusten kattamiseksi 15 artiklassa tarkoitetuissa keskuksen rahoitussäännöissä annettujen ohjeiden mukaisesti.

▼M1 —————

▼M1

13 artikla

Talousarviomenettely

1. Johtaja toimittaa johtokunnalle kunkin vuoden syyskuun 30 päivään mennessä seuraavan varainhoitovuoden hallintomenot, toimintamenot ja oletetut tulot kattavan vuotuisen talousarvioesityksen sekä pitkän aikavälin suuntaa-antavat arviot menoista ja tuloista pitkän aikavälin työohjelmaa koskevaa luonnosta varten.

2. Johtokunta hyväksyy jäsenvaltioiden edustajien yksimielisellä päätöksellä keskuksen vuotuisen talousarvion kunkin vuoden marraskuun 30 päivään mennessä.

3. Väistämättömissä, poikkeuksellisissa tai odottamattomissa olosuhteissa johtaja voi tehdä johtokunnalle esityksen lisätalousarvioksi. Johtokunta hyväksyy lisätalousarvion jäsenvaltioiden edustajien yksimielisellä päätöksellä ottaen asian kiireellisyyden asianmukaisesti huomioon.

▼B

14 artikla

Varainhoidon valvonta

1. Johtokunnan nimittämä riippumaton varainhoidon valvoja valvoo sitoumuksia ja kaikkien menojen maksua sekä kaikkien tulojen kirjausta ja keruuta.

2. Vuosittain viimeistään 31 päivänä maaliskuuta johtaja toimittaa neuvostolle tiedoksi ja johtokunnalle tarkastettavaksi yksityiskohtaiset tilit edellisen varainhoitovuoden kaikista tuloista ja menoista sekä kertomuksen keskuksen toiminnasta.

3. Johtokunta myöntää johtajalle talousarvion toteuttamista koskevan vastuuvapauden.

15 artikla

Rahoitussäännöt

Johtokunta laatii neuvoston suostumuksella johtajan ehdotuksesta yksityiskohtaiset rahoitussäännöt, joissa määritetään erityisesti keskuksen talousarvion laatimista ja toteuttamista koskeva menettely.

16 artikla

Erioikeudet ja vapaudet

Jäsenvaltioiden välisellä sopimuksella määrätään keskuksen, keskuksen johtajan ja keskuksen henkilöstön tehtävien hoidon kannalta tarpeellisista erioikeuksista ja vapauksista.

▼M1

17 artikla

Palvelukseen lähettäminen

1. Johtajan suostumuksella voidaan keskukseen lähettää asiantuntijoita jäsenvaltioista sekä virkamiehiä Euroopan unionin toimielimistä tai virastoista määräajaksi keskuksen organisaatiorakenteeseen kuuluviin toimiin ja/tai erityistehtäviin ja -hankkeisiin.

2. Kriisitilanteissa keskuksen henkilöstöä voidaan vahvistaa jäsenvaltioiden, komission tai neuvoston pääsihteeristön lähettämällä asiantuntijahenkilöstöllä. Tällaisten tilapäisten työskentelyjaksojen tarpeesta ja pituudesta päättää korkeana edustajana toimiva pääsihteeri keskuksen johtajaa kuultuaan.

3. Johtokunta vahvistaa johtajan ehdotuksesta tilapäistä työskentelyä koskevat yksityiskohtaiset säännöt.

4. Henkilöstön jäseniä voidaan keskuksen edun vuoksi lähettää määräajaksi keskuksen ulkopuoliseen tehtävään keskuksen henkilöstöä koskevien säännösten mukaisesti.

▼B

18 artikla

Oikeudellinen vastuu

1. Keskuksella vastuu sopimussuhteesta määräytyy asianomaiseen sopimukseen sovellettavan lainsäädännön mukaan.

2. Henkilöstön jäsenten henkilökohtaisesta vastuusta keskusta kohtaan määrätään keskuksen henkilöstöön sovellettavissa asiaa koskevissa määräyksissä.

19 artikla

Asiakirjojen saaminen tutustuttavaksi

Johtokunta hyväksyy johtajan ehdotuksesta 30 päivään kesäkuuta 2002 mennessä säännöt keskuksen asiakirjojen saamisesta yleisön tutustuttavaksi ottaen huomioon Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetussa Euroopan parlamentin ja neuvoston asetuksessa N:o 1049/2001 ( 3 ) säädetyt periaatteet ja rajoitukset.

20 artikla

Tanskan asema

Johtokunnan tanskalainen jäsen osallistuu johtokunnan työskentelyyn ottaen täysimääräisesti huomioon Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 6 artiklan.

Tanska voi ►M1 ►C2 2 artiklan 2 kohdan i ◄ ◄ mukaisesti esittää korkeana edustajana toimivalle pääsihteerille pyyntöjä, joilla ei ole merkitystä puolustuksen alalla.

Tanskalla on samoin edellytyksin kuin muilla jäsenvaltioilla oikeus tutustua 2 artiklan mukaisten tehtävien perusteella tuotettuun aineistoon paitsi jos on kyse ►M1 ►C2 2 artiklan 2 kohtaan ◄ ◄ mukaisista pyynnöistä, joilla on merkitystä puolustuksen alalla, ja niihin liittyvästä aineistosta.

Tanskalla on 17 artiklan mukaisesti oikeus lähettää keskukseen henkilöstöä.

▼M1

20 a artikla

Komission osallistuminen

Komissio osallistuu täysimääräisesti keskuksen työhön. Keskus luo tarvittavat hallinnolliset järjestelyt ja yhteistyösuhteet komissioon tarkoituksena saavuttaa parhaat mahdolliset synergiaedut ja välttää tarpeetonta päällekkäisyyttä vaihtamalla asiantuntijatietoa ja neuvoja niillä aloilla, joilla yhteisön toiminnalla on vaikutusta keskuksen tehtäviin ja joilla keskuksen toiminta on merkityksellistä yhteisön toiminnan kannalta.

▼M2

21 artikla

Kolmansien valtioiden osallistuminen

Sen estämättä, mitä 5 artiklassa säädetään, Naton jäsenet, jotka eivät ole EU:n jäsenvaltioita, ja sellaiset muut valtiot, jotka ovat EU:n ehdokasvaltioita, voivat osallistua keskuksen toimintaan liitteessä vahvistettujen määräysten mukaisesti.

▼M1

22 artikla

Raportointi

Korkeana edustajana toimiva pääsihteeri esittää 31 päivään heinäkuuta 2011 mennessä neuvostolle kertomuksen keskuksen toiminnasta ja liittää kertomukseen tarvittaessa asianmukaisia suosituksia keskuksen edelleenkehittämistä varten.

▼B

23 artikla

Siirtymäsäännökset

▼M1 —————

▼B

3. Keskus korvaa WEU:n 31 päivänä joulukuuta 2001 palveluksessa olevan henkilöstön työnantajana. Uusi työnantaja noudattaa voimassa olevista työsopimuksista johtuvia velvoitteita siten, kuin ne määritellään sovellettavissa säädöksissä.

▼M1 —————

▼M3

23 a artikla

Hallinnolliset tehtävät WEU:n lakkauttamisen jälkeen

1. Keskus suorittaa 1 päivästä heinäkuuta 2011 Belgian, Saksan, Kreikan, Espanjan, Ranskan, Italian, Luxemburgin, Alankomaiden, Portugalin ja Yhdistyneen kuningaskunnan, jäljempänä ”kymmenen jäsenvaltiota”, puolesta seuraavat Länsi-Euroopan Unionin, jäljempänä ”WEU”, jäljelle jäävät hallinnolliset tehtävät:

(a) WEU:n entisen henkilöstön eläkkeiden hallinnointi,

(b) WEU:n sosiaalisen turvajärjestelmän hallinnointi,

(c) WEU:n ja sen entiseen henkilöstöön kuuluvien välisten mahdollisten riitojen ratkaisemisesta huolehtiminen ja toimivaltaisen valituslautakunnan päätösten täytäntöönpano,

(d) kymmenen jäsenvaltion avustaminen WEU:n omaisuuden selvityksessä.

2. WEU:n entisen henkilöstön eläkkeiden

(a) hallinnointi suoritetaan 30 päivänä kesäkuuta 2011 voimassa olevien WEU:n eläkesääntöjen mukaisesti. Jäljempänä 6 kohdassa tarkoitettu johtokunta voi tarvittaessa muuttaa näitä sääntöjä rinnasteisten järjestöjen eläkesääntöjen puitteissa;

(b) hallinnoinnista huolehtii rinnasteisten järjestöjen yhteinen eläkehallintoyksikkö, jäljempänä ”JPAS/SCAP”. Keskus tekee sitä varten kymmenen jäsenvaltion puolesta yhteistyöpöytäkirjan 30 päivään kesäkuuta 2011 mennessä. Myös WEU voi olla tämän yhteistyöpöytäkirjan osapuoli. Jäljempänä 6 kohdassa tarkoitetun johtokunnan on hyväksyttävä tämä yhteistyöpöytäkirja, ja sen puheenjohtaja allekirjoittaa sen.

Kaikki näihin eläkkeisiin liittyvät riidat, jotka koskevat WEU:n entistä henkilöstöä, ratkaistaan 3 kohdan mukaisesti.

3. WEU:n ja sen henkilöstön entisten jäsenten riitoihin sovelletaan 30 päivänä kesäkuuta 2011 voimassa olevia WEU:n riidanratkaisusääntöjä.

Jäljempänä 6 kohdassa tarkoitettu johtokunta saattaa riidanratkaisusäännöt ajan tasalle tavoitteena niiden täytäntöönpano keskuksen puitteissa 1 päivästä heinäkuuta 2011.

WEU:n entisen henkilöstön asemaan sovelletaan 30 päivänä kesäkuuta 2011 voimassa olevia WEU:n henkilöstösääntöjä, sovellettavia sopimuksia, muita sovellettavia WEU:n päätöksiä sekä WEU:n sosiaalista turvajärjestelmää.

4. WEU:n sosiaalista turvajärjestelmää hallinnoidaan WEU:n 22 päivänä lokakuuta 2010 hyväksymän sosiaalisen turvajärjestelmän mukaisesti. Hallinnoinnissa on noudatettava myös toimivaltaisen valituslautakunnan mahdollisia myöhempiä sitovia päätöksiä ja kaikkia WEU:n tai 6 kohdassa tarkoitetun johtokunnan tekemiä päätöksiä tällaisen päätöksen täytäntöönpanosta.

5. Avustamiseen WEU:n omaisuuden selvitysprosessissa kuuluu kaikkien WEU:n toiminnan lopettamisesta aiheutuvien oikeudellisten tai rahoitusta koskevien kysymysten hallinnointi, joka suoritetaan 6 kohdassa tarkoitetun johtokunnan ohjauksella.

6. Kymmenen jäsenvaltion edustajista koostuva johtokunta hyväksyy yksimielisesti tässä artiklassa säädettyihin tehtäviin liittyvät päätökset, mukaan lukien tässä artiklassa tarkoitetut johtokunnan päätökset. Tämä johtokunnan kokoonpano päättää, miten yksi sen jäsen toimii sen puheenjohtajana. Keskuksen johtaja tai tämän edustaja voi osallistua johtokunnan tämän kokoonpanon kokouksiin. Johtokunta kokoontuu puheenjohtajansa kutsusta vähintään kerran vuodessa tai vähintään kolmen jäsenensä pyynnöstä. Johtokunnan tapauskohtaisia kokouksia voidaan kutsua koolle asiantuntijatasolla erityisten aiheiden tai kysymysten käsittelemiseksi. Johtokunnan päätökset voidaan tehdä kirjallista menettelyä käyttäen.

7. Keskus ottaa palvelukseensa 1 kohdassa mainittujen tehtävien suorittamiseksi tarvittavan henkilöstön. Jos jokin kymmenestä jäsenvaltiosta tarjoutuu lähettämään henkilön tätä tarkoitusta varten, kyseinen henkilö otetaan palvelukseen. Jollei niin tapahdu tai jos keskus ei voi palvelukseen lähettämisellä täyttää kaikkia tarvittavia toimia, tehdään työsopimukset tarvittaman henkilöstön kanssa. Keskuksen henkilöstösääntöjä sovelletaan, jollei tästä artiklasta muuta johdu.

8. Kaikki tämän artiklan täytäntöönpanosta johtuvat menot ja sen täytäntöönpanoon liittyvät tulot ovat osa keskuksen erillistä talousarviota. Tämä talousarvio laaditaan kutakin kalenterivuotta vastaavaa varainhoitovuotta varten, ja 6 kohdassa tarkoitettu johtokunta hyväksyy sen puheenjohtajansa tekemästä ehdotuksesta vuosittain 1 päivään syyskuuta mennessä. Tämän talousarvion tulojen ja menojen on oltava tasapainossa. Talousarviossa on oltava luettelo henkilöstöstä, joka on otettu palvelukseen 7 kohdassa tarkoitettujen tehtävien suorittamiseksi. Tulot muodostuvat kymmenen jäsenvaltion rahoitusosuuksista, jotka määritellään 30 päivänä kesäkuuta 2011 voimassa olevien, näiden jäsenvaltioiden WEU:n rahoitusosuuksiin sovellettavien sääntöjen mukaisesti, ja sekalaisista tuloista. Ensimmäiset rahoitusosuudet, jotka ovat 20 prosenttia tästä määrästä, on 5,3 miljoonan euron käynnistysrahaston perustamiseksi maksettava 1 päivään kesäkuuta 2011 mennessä. Edellä 6 kohdassa tarkoitettu johtokunta hyväksyy tarpeelliset rahoitussäännöt noudattaen mahdollisuuksien mukaan keskuksen rahoitussääntöjä sekä talousarvion toteuttamisen valvontaa ja vastuuvapautta koskevia sääntöjä. Tällaisen sääntöjen hyväksymiseen asti noudatetaan WEU:n sääntöjä.

9. Keskus tekee sopimuksen tai sopii hallinnollisesta järjestelystä WEU:n kanssa 30 päivään kesäkuuta 2011 mennessä tämän artiklan täytäntöönpanon osalta. Edellä 6 kohdassa tarkoitetun johtokunnan on hyväksyttävä sopimus tai järjestely ja sen puheenjohtaja allekirjoittaa sen.

▼B

24 artikla

Tämä yhteinen toiminta tulee voimaan päivänä, jona se hyväksytään.

25 artikla

Tämä yhteinen toiminta julkaistaan virallisessa lehdessä.









LIITE

MÄÄRÄYKSET KOLMANSIEN VALTIOIDEN OSALLISTUMISESTA EUROOPAN UNIONIN SATELLIITTIKESKUKSEN TOIMINTAAN

1 artikla

Tarkoitus

Näissä määräyksissä määritellään soveltamisala ja yksityiskohtaiset säännöt kolmansien valtioiden osallistumiselle keskuksen toimintaan.

2 artikla

Soveltamisala

Yhteisen toiminnan 21 artiklassa mainituilla kolmansilla valtioilla on oikeus:

— toimittaa kansallisia pyyntöjä kuva-analyysin tekemiseksi keskuksessa;

— esittää ehdokkaita työskentelemään keskuksessa tilapäisesti kuvien analysoijina;

— saada käyttöönsä keskuksen tuottamaa aineistoa näiden määräysten 5 artiklan mukaisesti.

3 artikla

Tehtäväpyynnöt

1. Kolmannet valtiot voivat toimittaa korkeana edustajana toimivalle pääsihteerille pyyntöjä kuva-analyysien tekemiseksi keskuksessa yhteisen toiminnan ►M1 ►C2 2 artiklan 2 kohdan ii ◄ ◄ mukaisesti.

2. Keskuksen toimintakyvyn sen salliessa korkeana edustajana toimiva pääsihteeri antaa keskukselle vastaavat toimintaohjeet yhteisen toiminnan 4 artiklan mukaisesti.

3. Kolmansien valtioiden on liitettävä kuhunkin pyyntöön tarvittavat asiaan liittyvät tiedot sekä maksettava keskukselle yhteisen toiminnan 12 artiklan 4 kohdan ja keskuksen rahoitussäännöissä määriteltyjen, kulujen kattamista koskevien sääntöjen mukainen korvaus. Kolmansien valtioiden on ilmoitettava, olisiko tehtäväpyynnöt ja/tai tuotettu aineisto asetettava muiden kolmansien valtioiden ja kansainvälisten organisaatioiden saataville.

4 artikla

Kuvien analysoijien lähettäminen työskentelemään keskuksessa

1. Kolmansilla valtioilla on oikeus esittää ehdokkaita työskentelemään keskuksessa kuvien analysoijina tutustuakseen keskuksen toimintaan.

2. Hakemukset käsitellään käytettävissä olevat paikat huomioon ottaen.

3. Oleskelu alkaa kuuden kuukauden jaksolla, jonka jälkeen tehdään keskuksen johtajan ehdotukseen perustuva arviointi, ja oleskelua voidaan pidentää enintään kuudella kuukaudella riippuen keskuksen käytettävissä olevista voimavaroista. Olisi pyrittävä mahdollisimman laajaan kiertoon asiasta kiinnostuneiden kolmansien valtioiden esittämien ehdokkaiden osalta.

4. Ehdokkaiden on oltava kokeneita kuvien analysoijia, joilla on ammatillinen pätevyys suorittaa digitaalista kuvankäsittelyä. Lähetetyt asiantuntijat osallistuvat yleensä siihen osaan keskuksen toiminnasta, jossa käytetään kaupallisia kuvia.

5. Kolmansien valtioiden lähettämien kuvien analysoijien on noudatettava keskuksen asianmukaisia turvallisuussääntöjä ja allekirjoitettava keskuksen kanssa salassapitositoumus.

6. Kolmannet valtiot maksavat keskukseen lähettämiensä kuvien analysoijien palkat, kaikki lisäkustannukset, kuten palkkiot, sosiaalikulut, asettautumis- ja matkakulut, sekä kaikki keskuksen talousarviolle koituvat lisäkulut 8 kohdassa tarkoitetuissa yksityiskohtaisissa säännöissä määritellyllä tavalla.

7. Kolmansista valtioista keskuksessa työskentelemään lähetettyjen kuvien analysoijien toimintaan liittyvät virkamatkakustannukset katetaan keskuksen talousarviosta.

8. Keskuksen johtaja määrittelee keskukseen työskentelemään lähettämistä koskevat yksityiskohtaiset säännöt.

5 artikla

Keskuksen tuottaman aineiston saatavuus

1. Korkeana edustajana toimiva pääsihteeri ilmoittaa kolmansille valtioille, milloin niiden yhteisen toiminnan 2 artiklan mukaisesti pyydetty aineisto on saatavilla neuvoston pääsihteeristössä.

2. Tehtäväpyynnöt ja yhteisen toiminnan 2 artiklan 1 kohdan mukaisesti tuotettu aineisto asetetaan kolmansien valtioiden saataville silloin, kun korkeana edustajana toimiva pääsihteeri katsoo sen olevan asianmukaista Euroopan unionissa ETPP:n alalla toteutettavan vuoropuhelun, neuvonpidon ja yhteistyön kannalta.

3. Keskuksen toimeksiannot sekä yhteisen toiminnan ►M1 ►C2 2 artiklan 2 kohtaan ◄ ◄ mukaisten pyyntöjen perusteella tuotettu aineisto asetetaan kolmansien valtioiden saataville pyynnön esittäneen osapuolen päätettyä asiasta.

6 artikla

Turvallisuus

Suhteissaan keskukseen sekä sen tuottaman aineiston osalta kolmansien valtioiden on keskuksen kanssa toteutettavassa kirjeenvaihdossa vahvistettava noudattavansa neuvoston päätöksessä (2001/264/EY) määriteltyjä turvallisuusvaatimuksia sekä luokiteltujen tietojen mahdollisten toimittajien edellyttämiä turvallisuusvaatimuksia.

7 artikla

Neuvoa-antava komitea

1. Perustetaan neuvoa-antava komitea, jonka puheenjohtajana on keskuksen johtaja tai tämän edustaja ja joka muodostuu johtokunnan jäsenten edustajista sekä niiden kolmansien valtioiden edustajista, jotka ovat hyväksyneet nämä määräykset. Neuvoa-antava komitea voi kokoontua erilaisissa kokoonpanoissa.

2. Komitea käsittelee näiden määräysten soveltamisalaan kuuluvia yhteistä etua koskevia asioita.

3. Komitea kokoontuu keskukseen puheenjohtajansa joko omasta aloitteestaan tai vähintään komitean jäsenten kolmasosan pyynnöstä esittämästä kutsusta ja joka tapauksessa vähintään kaksi kertaa vuodessa.

8 artikla

Voimaantulo

1. Nämä määräykset tulevat kunkin kolmannen valtion osalta voimaan sitä päivää seuraavan kuukauden ensimmäisenä päivänä, jona kolmannen valtion toimivaltainen viranomainen ilmoittaa korkeana edustajana toimivalle pääsihteerille, että kyseinen valtio hyväksyy näiden määräysten ehdot.

2. Kolmas valtio ilmoittaa korkeana edustajana toimivalle pääsihteerille näiden määräysten noudattamisen lopettamisesta viimeistään kuukautta ennen päätöstä.